Οι δράσεις επικοινωνίας στράφηκαν προς τα μέσα ενημέρωσης, με την ανάπτυξη δραστηριότητας στα μέσα κοινωνικής δικτύωσης πριν και κατά τη διάρκεια της έκθεσης. Η σημαντική υψηλού επιπέδου πολιτική εκπροσώπηση στην έκθεση (αρχηγοί κρατών και υπουργοί, βουλευτές του Ευρωπαϊκού Κοινοβουλίου, συμπεριλαμβανομένου του προέδρου, επίτροποι της ΕΕ μαζί με τον πρόεδρο Juncker) προσέλκυσε το ενδιαφέρον των μέσων ενημέρωσης γύρω από την έκθεση και συνέβαλε στην περαιτέρω διάδοση πληροφοριών σχετικά με τις βασικές της δραστηριότητες.

Δημοσιεύσεις

Κατά την περίοδο αναφοράς, ιδιαίτερη έμφαση συνέχισε να δίδεται στην περαιτέρω ανάπτυξη δημοσιεύσεων σε ηλεκτρονική μορφή. Όπως και κατά το παρελθόν, κυκλοφόρησε σειρά εκδόσεων σε συνεργασία με την Υπηρεσία Εκδόσεων της Ευρωπαϊκής Ένωσης, καθώς και με το Γραφείο Υποδομών και Διοικητικής Υποστήριξης στις Βρυξέλλες (OIB). Ορισμένες εξ αυτών απευθύνονταν σε μαθητές και είχαν ως στόχο την ανάδειξη των σχολικών προγραμμάτων. Οι εκδόσεις αυτές αποδείχθηκαν ιδιαίτερα δημοφιλείς ως υλικό προώθησης σε εκθέσεις και εκδηλώσεις. Επιπλέον, οι δημοσιεύσεις επικεντρώθηκαν σε θέματα πολιτικής, όπως η συμβολή του τομέα των τροφίμων και της γεωργίας στην οικονομική ανάπτυξη και την απασχόληση, καθώς και τους μηχανισμούς ασφαλείας για τις γεωργικές αγορές.

Παράλληλα, τον Νοέμβριο του 2016 δημοσιεύτηκε η σημαντική έκθεση της ειδικής ομάδας για τις γεωργικές αγορές με τίτλο «Improving Market Outcomes: enhancing the position of farmers in the supply chain» (Βελτίωση των αποτελεσμάτων της αγοράς: ενίσχυση της θέσης των γεωργών στην αλυσίδα εφοδιασμού).

Ευρωβαρόμετρο

Κατά το τελευταίο τρίμηνο του 2015, διεξήχθη ειδική ποσοτική έρευνα του Ευρωβαρόμετρου σχετικά με τη γεωργία και την ΚΓΠ. Τα αποτελέσματα, που δημοσιεύτηκαν τον Ιανουάριο του 2016, καταδεικνύουν, αφενός, τη σημασία της γεωργίας και των αγροτικών περιοχών για τους Ευρωπαίους και, αφετέρου, ότι οι κατευθυντήριες αρχές και οι στόχοι της ΚΓΠ υποστηρίζονται από τους περισσότερους πολίτες. Συγχρόνως, από την έρευνα προκύπτει ότι το 30 % των Ευρωπαίων δεν γνωρίζουν τη σχετική πολιτική, ήτοι την ΚΓΠ. Κατά την κατάρτιση των ειδικών μέτρων ενημέρωσης, η ΓΔ AGRI λαμβάνει υπόψη της τα εν λόγω αποτελέσματα.

Ιστότοπος

Ο ιστότοπος «Γεωργία και Αγροτική Ανάπτυξη» συνέχισε να αναπτύσσεται κατά την περίοδο αναφοράς, ιδίως ως σημαντική πηγή εξειδικευμένων πληροφοριών σχετικά με τη γεωργία και την αγροτική ανάπτυξη. Έπαιξε επίσης σημαντικό ρόλο στη διαδικασία διαβούλευσης με τα ενδιαφερόμενα μέρη και το ευρύ κοινό όσον αφορά τη μελλοντική κατεύθυνση της γεωργικής πολιτικής. Η περίοδος αναφοράς χαρακτηρίστηκε από σημαντικές αλλαγές στη διαδικτυακή παρουσία της Επιτροπής, με στόχο την αύξηση της φιλικότητας προς τους χρήστες και της συνάφειας για το ευρύ κοινό. Η διαδικασία ψηφιακής μετάβασης που βρίσκεται σε εξέλιξη περιλαμβάνει την προσαρμογή του διαδικτυακού περιεχομένου και την ενσωμάτωσή του στη νέα διαδικτυακή αρχιτεκτονική της Επιτροπής έως το τέλος του 2017, με απώτερο στόχο την παροχή πληροφοριών που ανταποκρίνονται καλύτερα στις ανάγκες των τελικών χρηστών. Η ΓΔ AGRI συμμετείχε ενεργά σε αυτή τη διαδικασία την περίοδο 2015-2016 μέσω μιας ενισχυμένης διαδικτυακής ομάδας, που διασφάλισε την επιτυχημένη μετάβαση από την πλατφόρμα Documentum στην πλατφόρμα Drupal.

Επισκέπτες

Κατά την περίοδο αναφοράς, η ΓΔ AGRI συνέχισε να συμμετέχει σε ενημερωτικές συναντήσεις με ομάδες επισκεπτών, μεταξύ των οποίων περιλαμβάνονταν κυρίως γεωργοί, εκπρόσωποι γεωργών, σπουδαστές, περιφερειακοί και τοπικοί αντιπρόσωποι, δημοσιογράφοι και πανεπιστημιακοί. Σκοπός των επισκέψεων ήταν, αφενός, να αποσαφηνιστεί και να βελτιωθεί η κατανόηση της ΚΓΠ και της αγροτικής ανάπτυξης και, αφετέρου, να ευαισθητοποιηθεί το κοινό όσον αφορά τις ευρύτερες προκλήσεις και ευκαιρίες του τομέα της γεωργίας στο μέλλον. Οι εν λόγω δραστηριότητες επικοινωνίας πραγματοποιήθηκαν σε στενή συνεργασία με το κέντρο επισκεπτών της ΓΔ COMM.